שלמה למברגר

שלמה (מומי) למברגר (נולד בכ' בטבת תשכ"ה, 25 בדצמבר 1964) הוא עורך דין ישראלי, המשנה לפרקליט המדינה לעניינים פליליים.

==ביוגרפיה==
למברגר נולד בירושלים בשנת 1964 ליעקב נחמן, איש הכספים של הכנסת, ואהובה (לבית הומינר), מנהלת לשכת שרי התקשורת לאורך שנים, למשפחה דתית לאומית. למד בישיבת נתיב מאיר. בשנת 1982 התגייס לצה"ל, התנדב לצנחנים ושובץ בגדוד 890. יצא לקורס קציני חי"ר ושירת כמפקד מחלקת הסיור של גדוד 890. השתחרר בתפקיד סגן מפקד פלוגה. במילואים שירת בגדוד 7 של חטיבה 55 עד לתפקיד סגן מפקד הגדוד. כסמג"ד השתתף במבצע חומת מגן ובמלחמת לבנון השנייה.

למברגר בעל תואר ראשון ושני במשפטים מהאוניברסיטה העברית בירושלים. הוא בוגר התוכנית למדיניות חברתית ולמנהל לסגל הבכיר בשירות המדינה של מכון אלכא למנהיגות וממשל. השתתף במשלחת של הסוכנות היהודית לאוסטרליה וניו זילנד למשך כשלושה חודשים.<ref>[http://www.theinstitute.org.il/index.php?dir=site&page=graduates&op=view&cs=709 שלמה למברגר], ברשימת בוגרי אלכא (אתר הג'וינט).</ref>

את דרכו בפרקליטות המדינה החל בשנת 1991, כפרקליט בתחומי הפלילי והאזרחי בפרקליטות מחוז ירושלים, וכסגנו של פרקליט המחוז משה לדור. במסגרת תפקידו טיפל במספר תיקים ציבוריים כגון פרשת הקרקעות של הפטריארכיה היוונית-אורתודוקסית ברחביה, פרשת האי היווני, תיקי שוחד ושחיתות ציבורית ועוד.

בשנת 2003 מונה לסגן מנהל המחלקה לחקירות שוטרים במשרד המשפטים. במסגרת תפקידו העמיד לדין ארבעה בלשים וקצין משטרה אשר תקפו את העבריין מיכאל מור בפרשת השוטרים הנוקמים.

בספטמבר 2009 מונה לפרקליט מחוז דרום (פלילי),<ref>[https://www.news1.co.il/Archive/001-D-213210-00.html שלמה למברגר מונה לפרקליט הפלילי של מחוז דרום], באתר News1</ref><ref></ref> ביולי 2014 נבחר לשמש כפרקליט מחוז תל אביב (פלילי) ובפברואר 2017 מונה לתפקיד המשנה לפרקליט המדינה לעניינים פליליים.

בתפקידיו השונים הוביל להגשת כתבי אישום כנגד בכירים ממספר ארגוני פשיעה כגון שלום דומרני, יניב זגורי, ארגון מיארה, פרשה 521 (במסגרתה הועמדו לדין עבריינים בכירים, בהם מאיר אברג'יל ומוטי חסין), פרשה 1131, פרשת מותו של סלומון טקה ועוד.

לאורך שנים היה למברגר מעורב בהליכי קבלת ההחלטות בתיקי ראשי הממשלה אריאל שרון, אהוד אולמרט ובנימין נתניהו. עמדתו בתיק 1000, לפיה יש להאשים את נתניהו בתיק זה בעבירת הפרת אמונים ולא בשוחד, התקבלה על דעת היועץ המשפטי לממשלה אביחי מנדלבליט.

בשנת 2013 היה ממובילי מאבק פרקליטות המדינה בנציבות הביקורת על מערך התביעה ומייצגי המדינה בערכאות.

למברגר הוביל מספר רפורמות בפרקליטות המדינה, המרכזית שבהן היא רפורמת השיקום בנוגע לטיפול בעבריינים (2017), אשר מסקנתה העיקרית הייתה כי כאשר לא נשקפת מסוכנות מן הנאשם, יש לבחור בהליך שיקומי מחוץ לכותלי הכלא.

בדצמבר 2019, לקראת סיום כהונת פרקליט המדינה שי ניצן הודיע היועץ המשפטי לממשלה אביחי מנדלבליט כי לדעתו למברגר הוא המועמד היחיד הראוי לתפקיד ממלא המקום פרקליט המדינה, זאת בשים לב ל"ניסיונו העשיר ויכולותיו הגבוהות". שר המשפטים אמיר אוחנה לא קיבל את המלצת מנדלבליט והחליט למנות לתפקיד את דן אלדד. למברגר היה בין בכירי הפרקליטות אשר מתחו ביקורת חריפה כנגד אלדד, בטענה שבדיקה שפתח בפרשיית מסמך הרפז משמשת "קרדום לחפור בו לצורך הדיפת הביקורת המוצדקת של היועמ"ש" נגד אלדד. חבר המועצה הלאומית לרפואה משפטית ולפתולוגיה במשרד הבריאות.<ref>[https://www.health.gov.il/Services/Committee/NationalCouncils/forensic/Pages/default.aspx המועצה לאומית לרפואה משפטית ופתולוגיה], באתר משרד הבריאות.</ref>

בפברואר 2020 פורסם כי למברגר כתב חוות דעת לפיה יש היבטים פליליים בפרשת המימד החמישי.<ref></ref> במרץ 2020 התבטא בכנס סגור של הפרקליטות, שההכרזה על פתיחת חקירה גלויה בפרשה הייתה שגיאה, וכי הפרסומים בנושא אינם על דעתו.<ref></ref> ביולי 2020 הפקיע היועץ המשפטי לממשלה אביחי מנדלבליט את תפקיד הפרקליט המלווה בחקירת פרשה זו מדן אלדד, והעביר את ניהול התיק ללמברגר.<ref></ref>
== חיים אישיים ==
למברגר נשוי לד"ר דורית, מרצה לפילוסופיה באוניברסיטת בר-אילן, ואב לארבעה.<ref>[http://www.bazach.com/huminer/hebrew/ftmn.asp?GEDID=2667 שלמה למברגר], באתר קהילת צאצאי הרב שמואל הומינר זצ"ל.</ref> בנו נשוי לבתו של שופט בית המשפט העליון נועם סולברג.<ref></ref><ref>ראו: .</ref> אחיו הוא עורך הדין יהושע למברגר, אשר שימש אף הוא כמשנה לפרקליט המדינה לעניינים פליליים. מתגורר בשכונת קטמון בירושלים.

==קישורים חיצוניים==
* [https://www.gov.il/he/departments/people/shlomo_lemgerger עו"ד שלמה (מומי) למברגר], באתר משרד המשפטים
* [https://www.takdin.co.il/article/Article/5584559 מינוי מפתיע - עו"ד שלמה למברגר מונה למשנה לפרקליט המדינה (פלילי)], באתר תקדין
* 
* 
*אילת כהנא, [https://www.makorrishon.co.il/news/284435/ לא ירסן, לא ינער: המועמד המוביל לתפקיד פרקליט המדינה], 22 באוקטובר 2019

==הערות שוליים==

קטגוריה:בוגרי ישיבת נתיב מאיר
קטגוריה:בוגרי האוניברסיטה העברית בירושלים: משפטים
קטגוריה:עורכי דין פליליים ישראלים
קטגוריה:פרקליטי מחוז דרום
קטגוריה:פרקליטי מחוז תל אביב
קטגוריה:קטמון: אישים
קטגוריה:ישראלים שנולדו ב-1964